ועדת הכספים, כנסת 20, פרוטוקול מספר 81, 2015-09-21 11:05

משה גפני: אני עובר להצבעה על החלק השני, לאחר שהגישו את הפרטים.

אורלי לוי אבקסיס: אילו פרטים הגישו?

אורלי לוי אבקסיס: הבטיחו שישנו בעתיד ואתה מאמין להם?

משה גפני: אורלי לוי, אני מתכוון לתת לך רשות דיבור לדקה אז את גם צועקת?

אורלי לוי אבקסיס: טוב לדעת.

משה גפני: אני מאפשר לך דקה לפני ההצבעה על החלק השני, לא על רביזיה.

משה גפני: השר מחכה, אני לא רוצה לעכב אותו.

אורלי לוי אבקסיס: יש לי פה באמת דז'ה וו.

אורלי לוי אבקסיס: את כל הדיון הזה ניהלנו בעבר בוועדת הפנים והגנת הסביבה בראשות מירי רגב.

אורלי לוי אבקסיס: אז הוצגה התוכנית הזאת על-ידי השר יאיר לפיד.

אורלי לוי אבקסיס: אנחנו ביקשנו, מאחר ויש פה הנחות בקרקע, הנחות במסים, המדינה מוותרת על חלק מן ההכנסות שלה כדי לקדם את הפרויקט, אנחנו בעד הפרויקט אבל לא ייתכן שפרויקט שאמור להוזיל את מחירי הדירות באמת יקבע מחיר דירות גבוה יותר ויתעלם מן האוכלוסייה החלשה ביותר במדינת ישראל.

אורלי לוי אבקסיס: היזמים מבחינתם מוכנים לכך שבאותו תמהיל דירות יהיה X אחוזים לדיור הציבורי, שהמדינה תסחור ותשכיר בשכירות משנה לאותם זכאים שיש להם תעודה של זכאות לדיור ציבורי, אך אין דירות כי המדינה נפטרה מהדירות.

אורלי לוי אבקסיס: היא לקחה את הכסף למקומות אחרים ולא הקציבה אותו, כפי שהחוק קבע, למלאי נוסף לדיור ציבורי.

אורלי לוי אבקסיס: מה שקורה פה עכשיו, אנחנו נותנים יד בצורה גסה, רק בגלל שהשם שוּנה מיאיר לפיד למשה כחלון.

אורלי לוי אבקסיס: אנחנו מוסיפים פה חטא על פשע.

אורלי לוי אבקסיס: ראשית, הדרנו קבוצה שלמה כאשר המדינה בעצם נותנת רשת ביטחון לאותם יזמים שיודעים ש-X האחוזים שהמדינה שוכרת מהם זה כסף בטוח לאורך כל הפרויקט.

אורלי לוי אבקסיס: בנוסף, יש פה עוד משהו שלא שמתם לב אליו.

אורלי לוי אבקסיס: מיקי רוזנטל, אתה תמשיך.

משה גפני: מה זה "תמשיך"?

מיקי רוזנטל: גם אני הגשתי את הרביזיה.

משה גפני: הרביזיה הסתיימה.

משה גפני: נתתי לך.

משה גפני: אני לא מסכים לזה.

משה גפני: את גם מחלקת רשות דיבור?

אורלי לוי אבקסיס: סליחה, אני לא מחלקת רשות דיבור.

אורלי לוי אבקסיס: אני ממשיכה.

משה גפני: את לא ממשיכה עוד הרבה.

משה גפני: עוד חצי דקה וזהו, ואני מצביע.

משה גפני: השר מחכה בחוץ, עם כל הכבוד.

אורלי לוי אבקסיס: אז כדאי שהוא ייכנס ויקשיב כי יכול להיות שהוא לא מודע לזה.

משה גפני: הוא ייכנס אחרי שיסתיים הדיון הזה.

אורלי לוי אבקסיס: בנוסף, שימו לב, לפי מה שקיבלנו מכם, שכר הדירה קבוע מראש וצמוד למדד וניתן לקדמו ב-1% לשנה בלבד במתכונת שהוגדרה מראש.

אורלי לוי אבקסיס: הוא לא יוריד מחירים, הוא יכול רק להעלות מחירים.

אורלי לוי אבקסיס: הוא מקבע את המחיר היום, מתוך כך שבכל שנה- - -

נורית קורן: זה לפי השוק.

משה גפני: אורלי לוי, את לא יכולה לעשות את זה.

אורלי לוי אבקסיס: אבל אני רוצה להסביר.

אורלי לוי אבקסיס: גם אם יוזלו מחירי הדירות הם יהיו קבועים על-פי מה שנקבע פה.

משה גפני: אין לך אפשרות להסביר עכשיו.

משה גפני: תעצרי.

משה גפני: אני רוצה להגיד לחברי הוועדה.

משה גפני: את לא מקשיבה, אני רואה.

משה גפני: אמרו שלא לעשות את הרביזיה.

משה גפני: רציתי לעשות את הרביזיה ביום חמישי, חצי שעה, לפי התקנון.

משה גפני: אמרו שאי אפשר לעשות את זה.

משה גפני: אמרה את זה היועצת המשפטית לוועדה, וגם אנחנו קיבלנו את העמדה הזאת, אמרנו: נעשה את זה ביום שני כשכולם נמצאים.

משה גפני: רביזיה לא צריך לנמק.

משה גפני: רביזיה פירושה הצבעה לגבי ההחלטה שהתקבלה, האם אותה אנחנו מקבלים או לא מקבלים.

משה גפני: אם מקבלים את ההצעה לערוך דיון מחדש – מתחילים את הנימוקים.

משה גפני: החברים אמרו שישלחו את כל הפרטים לגבי העניין הזה ואז אנחנו נצביע על המחצית השנייה.

משה גפני: הרביזיה לא התקבלה, בהצבעה.

משה גפני: אני מבקש שתסיימי את המשפט.

אורלי לוי אבקסיס: מן הראוי שנשים לב שבעצם זה יְקַבֵע את מחירי השוק, שגם אם יופחתו מחירי השוק המחירים ב"דירה להשכיר" רק ילכו ויגדלו.

אורלי לוי אבקסיס: מדברים אתכם על מחיר מופחת.

אורלי לוי אבקסיס: רק 25% מאותו פרויקט יהיה במחיר מופחת.

אורלי לוי אבקסיס: מה בעצם עושה המדינה?

אורלי לוי אבקסיס: למי מיועד המחיר המופחת?

אורלי לוי אבקסיס: לזוגות הצעירים במעמד הבינוני, נכון, אבל 75% נועדו למי?

אורלי לוי אבקסיס: לאוכלוסייה החזקה, על קרקעות המדינה, על קרקע חומה, ויש כאן עוד שאלות נוספות שכדאי שנדע מה זה אומר ואיך זה משפיע.

אורלי לוי אבקסיס: מעתה ואילך עשרות אלפי יחידות דיור- - -לא חוקיים.

משה גפני: אורלי לוי, תודה.

משה גפני: מיקי זוהר, תענה לה, ואנחנו מצביעים.

משה גפני: אבל ממש בחצי דקה.

מכלוף מיקי זוהר: בשם הקואליציה אני רוצה לענות.

מכלוף מיקי זוהר: לגבי הדיון שנערך במסגרת הישיבה הקודמת, שאז הצבענו כמובן בעד ועליו הוגשה רביזיה, חשוב להבהיר דבר אחד.

מכלוף מיקי זוהר: בסופו של דבר יש שתי חברות בישראל שאמורות לטפל בנושא דיור, אחת מהן היא חברת "דירה להשכיר" והשנייה היא "עמידר".

מכלוף מיקי זוהר: "עמידר" מטפלת בדיור הציבורי.

אורלי לוי אבקסיס: לא, "עמידר" היא קבלן ביצוע של הדיור הממשלתי.

אורלי לוי אבקסיס: הזוי מה שאתם אומרים.

מכלוף מיקי זוהר: לא הפרעתי לך.

מכלוף מיקי זוהר: אני רוצה לומר את דברי, בבקשה, כדי שיהיה ברור, שהציבור לא יטעה.

אורלי לוי אבקסיס: אז היא תוכל לסחור בדירות?

משה גפני: אורלי לוי, את לא יכולה לעשות את זה.

משה גפני: אוציא אותך.

משה גפני: מיקי זוהר מדבר.

משה גפני: זה לא בסדר.

מכלוף מיקי זוהר: עתידה של חברת "דירה להשכיר" הוא תפקיד חשוב ביותר.

אורלי לוי אבקסיס: אף אחד לא אומר שלא, אבל אתם- - -

מכלוף מיקי זוהר: לנו כמדינה יש צורך לייצר דירות להשכרה לזוגות צעירים- - -

נורית קורן: זה מהלך ארוך.

נורית קורן: זה כל-כך חשוב.

אורלי לוי אבקסיס: אתם מקצצים את הרגליים של האוכלוסייה החלשה ביותר במדינת ישראל.

אורלי לוי אבקסיס: הייתם איתי כאשר הייתם באופוזיציה.

אורלי לוי אבקסיס: מה קרה, כאשר שיניתם את המקום שיניתם את דעותיכם?

משה גפני: לא שינינו שום דבר.

משה גפני: היינו בעד זה גם בקדנציה הקודמת.

משה גפני: מיקי זוהר מדבר, הוא רוצה להשיב לך.

מכלוף מיקי זוהר: הרשי לי לומר, הטענות היחידות שהיו לנו – אני אומר לך, אביגדור יצחקי – והעלינו אותן גם בדיון הקודם, הטענות שלנו היו כלפי רשות החברות, שלא העבירה לוועדה נתונים מדויקים וברורים.

מכלוף מיקי זוהר: תפקידנו כוועדה שאמורה לאשר דבר כזה אקוטי לקבל נתונים מדויקים.

מכלוף מיקי זוהר: זו הסיבה שביקשנו נתונים.

מכלוף מיקי זוהר: אין שום בעיה עם הנושא הזה.

אורלי לוי אבקסיס: כל-כך קשה לי עם זה שאף אחד בקואליציה לא משמיע את הקול הזה.

משה גפני: אורלי לוי, את לא יכולה לעשות את זה.

אורלי לוי אבקסיס: כאשר אני הייתי בקואליציה לא פחדתי לומר את הדברים.

משה גפני: אישור השקעת המדינה בחברת "דירה להשכיר" – החברה הממשלתית לדיור ולהשכרה בע"מ בהתאם לסעיף 10 לחוק החברות הממשלתיות, התשל"ה-1975.

נורית קורן: אצביע בעד, אבל אני מוחה על כך.

נורית קורן: אני חושבת שהרשות הזאת היתה צריכה להיות או בתוך משרד הבינוי או בתוך מקום אחר, כדי להפעיל.

אורלי לוי אבקסיס: אבל שר האוצר לא אוהב את שר הבינוי שלו.

נורית קורן: 40 מיליון שקל האלה היו עוזרים למשהו אחר.

נורית קורן: נראה לי שזה לא בסדר, וגם כל הנתונים שקיבלנו לא מספקים אותי.

משה גפני: אני מצביע על כל הסעיף, על כל הבקשה לאישור השקעת המדינה בחברת "דירה להשכיר".

משה גפני: מי בעד האישור של הסעיף?

משה גפני: ירים את ידו.

משה גפני: מי נגד?

משה גפני: בעד – 10

משה גפני: נמנעים – 1

מיקי רוזנטל: הם מדברים נגד ומצביעים בעד.

אורלי לוי אבקסיס: שיידע ציבור הבוחרים: אחד בפה ואחד בלב, בערב יום כיפור הוחלט להתעמר בחלשים.

משה גפני: 10 בעד, 2 נגד ונמנע אחד.

משה גפני: הבקשה לאישור אושרה.

משה גפני: תודה רבה.

משה גפני: הישיבה נעולה.